กระทรวงวัฒนธรรมร่วมกับ 32 หน่วยงาน จัดงานสงกรานต์เต็มรูปแบบ สร้างความสุข สร้างรายได้
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า  จากการประชุมคณะกรรมการบูรณาการกำหนดแนวทางการจัดงานประเพณีสงกรานต์ ประจำปี 2566 ซึ่งปีนี้ได้ร่วมกับ 32 หน่วยงานร่วมสืบสานวัฒนธรรมและประชาสัมพันธ์การเสนอประเพณีสงกรานต์ในประเทศไทยเป็นรายการตัวแทนมรดกวัฒนธรรมที่จับต้องไม่ได้ของมนุษยชาติต่อองค์การยูเนสโกเพื่อส่งเสริมการท่องเที่ยว ซึ่งปีนี้ถือเป็นปีแรกที่จัดกิจกรรมอย่างเต็มรูปแบบ เพื่อสร้างความสุข สร้างรายได้และกระตุ้นเศรษฐกิจจัดงานภายใต้แนวคิด สืบสานสงกรานต์วิถีไทย ร่วมสานใจ สู่สากล” ส่งเสริมให้จังหวัดต่างๆ ใช้พื้นที่จัดกิจกรรมทางศาสนาและวัฒนธรรมในเทศกาลสงกรานต์ สืบสานประเพณีที่ดีงาม เน้นคุณค่าสาระและสิ่งที่ควรทำ เช่น ทำความสะอาดบ้านเรือน วัด ศาสนสถาน สถานที่สาธารณะ ทำบุญตักบาตร ปฏิบัติธรรม ฟังเทศน์ สรงน้ำพระพุทธรูป ขอพรผู้สูงอายุ รณรงค์แต่งกายผ้าไทย ผ้าท้องถิ่น สนับสนุนศิลปินพื้นบ้านจัดกิจกรรม การละเล่นและแสดงทางวัฒนธรรม  ดูแลความปลอดภัยและบังคับใช้กฎหมายอย่างเคร่งครัด ส่วนการเสนอสงกรานต์ในประเทศไทย เป็นรายการตัวแทนมรดกวัฒนธรรมที่จับต้องไม่ได้ของมนุษยชาตินั้น องค์การยูเนสโก ได้รับรายการสงกรานต์ของประเทศไทยเข้าสู่วาระการพิจารณาขึ้นทะเบียนในช่วงปลายปีนี้แล้ว จึงเตรียมจัดประชุมเสวนาเพื่อจัดทำองค์ความรู้เกี่ยวกับประเพณีสงกรานต์ที่แสดงถึงอัตลักษณ์ของแต่ละท้องถิ่น ภายในเดือนมีนาคมนี้ เป็นกรณีศึกษาใน 5 จังหวัด ประกอบด้วย จังหวัดเชียงใหม่ ชลบุรี ขอนแก่น  สมุทรปราการ และนครศรีธรรมราช เป็นการรองรับการเสนอสงกรานต์ในประเทศไทยในโอกาสดังกล่าว